Hvem er slutrundens største profil?

Det er et spørgsmål der gang på gang stilles, når der afholdes VM, EM og OL i holdsportsgrene som håndbold, fodbold, basket og ishockey.

I sidste uge udbasunerede den iltre kroatiske målvogter Mirko Alilovic, at han var turneringens bedste målmand overfor Ekstra Bladet.

Men da avisen forholdt det udsagn til de svenske håndboldmænd, var der ikke andet end hovedrysten til overs for kroaten.

- Niklas Landin er ikke bare slutrundens bedste målmand, han er også slutrundens bedste spiller, lyder det uden tøven fra den svenske KIF Kolding København spiller Tobias Karlsson.

En anden af de helt store profiler ved turneringen Aalborg Håndbolds, Johan Jakobsson, istemmer sig den vurdering.

- Der er ingen tvivl om, at Landin er turneringens største profil indtil nu. Når man kigger på, hvad han har præsteret for Danmark, er det intet mindre end fremragende, lyder det fra backen

Han mener også man skal tage de ydre faktorer med, når man kigger på, hvem der har været bedst i turneringen indtil nu.

- Landin og resten af det danske hold har været under et enormt pres fra hele Danmark. Der sidder 15.000 til samtlige af deres kampe og hepper alt i mens flere millioner sidder bag tv-skærmene og følger med. Det kræver noget helt specielt, at kunne præstere på så højt et niveau under de omstændigheder, forklarer spilleren fra Aalborg Håndbold, Johan Jakobsson

Johan Jakobsson var ellers i den indledende gruppe i direkte duel med Mirko Alilovic og resten af det stjernespækkede kroatiske mandsskab, hvor det blev til et spinkelt 24-25 nederlag. En kamp, hvor kroaterne i høj grad kunne takke deres målvogter, Alilovic for sejren.

Niklas Landin og Danmark spiller i aften mod Ungarn. Kampen kan følges live i tekst på ekstrabladet.dk og der fløjtes i gang klokken 20.30.